மணிமகுடம் - அத்தியாயம் 23 ஊமையும் பேசுமோ? அநிருத்தர் சற்று நேரம் பூங்குழலியை உற்று பார்த்துக் கொண்டிருந்துவிட்டு, அவளைக் கொண்டு வந்த தாதிமார்களை அருகில் அழைத்தார். அவர்களிடம் மெல்லிய குரலில் ஏதோ கேட்டார். அவர்கள் மறுமொழி சொன்ன பிறகு அந்த அறையை விட்டு அப்பால் போகச் செய்தார்.  ஆழ்வார்க்கடியானைப் பார்த்து, "திருமலை! ஏதோ தவறு நேர்ந்திருப்பதாகத் தோன்றுகிறது!" என்றார்.  "ஆம், ஐயா! அப்படித்தான் எனக்கும் தோன்றுகிறது."  "இவள் இளம் பெண் சுமார் இருபது பிராயந்தான் இருக்கலாம்."  "அவ்வளவு கூட இராது".  "நான் எதிர்பார்த்துக் கொண்டிருந்த மாதரசிக்குப் பிராயம் நாற்பது இருக்க வேண்டும்." 